Maak só 'n kers met Vaseline, watte en tinfoelie | Netwerk24
Maak só 'n kers met Vaseline, watte en tinfoelie
14 Junie 2018 16:36
In VIA (DStv-kanaal 147) se kompetisieprogram Kom ons kamp spook drie spanne dit in elke episode uit om as die kampeerkampioen gekroon te word. Die akteur Paul du Toit is die aanbieder. Hier is die beste kampeerkunsies uit dié week se episode van Kom ons kamp.
1. Jou kerse by die huis vergeet? Jy kan in 'n japtrap jou eie kerse uit Vaseline, watte en tinfoelie maak. Rol die watte om 'n pit vir die kers te vorm. Pak die Vaseline rondom die wattepit om die kerswas te vorm. Vorm dan 'n klein bakkie of houer uit tinfoelie en plaas die "kers" daarin.
2. Het jy die kerse onthou, maar die ligte vergeet? Druk die kerse in die grond en plaas dan 'n glasbottel sonder 'n bodem oor dit om 'n gloeilampie te maak. Die glas kan natuurlik warm word so om te voorkom dat die kleinspan hul hande verbrand, plaas dan 'n groter plastiekbottel sonder 'n bodem bo-oor.
3. Geen ketel? Geen probleem. Jy kan jou emaljekoppies sommer direk op die vlamme plaas om jou koffie warm te maak. Maar hou die koppies dop sodat die koffie nie oorkook nie. En nog 'n belangrike ding: Wees baie versigtig wanneer jy die koppies van die hitte verwyder.
Nuwe episodes van Kom ons kamp wys elke Vrydag om 17:30 met heruitsendings op Sondae om 20:00. Kom ons kamp word met trots deur Conqueror Off-road Campers geborg.